આ મામલે સુપ્રીમ કોર્ટ દ્વારા હાથ ધરાયેલી સુનાવણીમાં કોર્ટે ગુજરાત સરકાર અને તપાસ કરતી સંસ્થા (પોલીસ તંત્ર)ને નોટિસ ફટકારીને તેમનો જવાબ આગામી તા. પાંચમી જાન્યુઆરી પહેલાં રજૂ કરવા જણાવ્યું છે. તાજેતરમાં હાર્દિક પટેલને ગુજરાત હાઈકોર્ટ દ્વારા રાહત આપવામાં આવી હતી. હાઈકોર્ટ દ્વારા હાર્દિક સામે લગાવાયેલી રાષ્ટ્રદ્રોહના ગુનાની કલમ ૧ર૧ને રદ કરવામાં આવી હતી. તેમજ કોર્ટે રાજદ્રોહ અને ષડયંત્રની કલમ હેઠળ તપાસ કરવાની પોલીસને છૂટ આપી હતી. હાર્દિક ઉપર લગાવાયેલી કલમ ૧ર૧-એ અને ૧ર૪-એ હજુ પણ યથાવત રાખવામાં આવી છે. અત્રે ઉલ્લેખનીય છે કે પાસના કન્વીનર હાર્દિક પટેલ અને તેના સાથીઓ દિનેશ બાંભણિયા, કેતન પટેલ અને ચિરાગ પટેલ હાલ જેલમાં બંધ છે. અમદાવાદ ક્રાઈમ બ્રાન્ચ દ્વારા હાર્દિક પટેલ સામે રાજદ્રોહની ફરિયાદ નોંધવામાં આવી છે.